2 doen hul as wagte voor, buit R9 miljoenDie verdagte wat gesoek word. Foto: Verskaf Die Valke in die Noord-Kaap is op soek na inligting wat tot die inhegtenisneming kan lei van ŉ verdagte wat gesoek word in verband met gelddiefstal in Kuruman. Kapt. Philani Nkwalase, provinsiale woordvoerder van die Valke, het Dinsdag gesê die verdagte, van wie ŉ foto bekend gestel is, het glo op 8 Desember 2016 om 06:00 saam met nog ŉ verdagte by die Fidelity Security-gelddepot in Kuruman opgedaag en hulself glo as veiligheidsbeamptes voorgedoen. “Die twee het gemaak of hulle beamptes van ŉ ander veiligheidsmaatskappy is wat geld kom oplaai het om te vervoer. Hulle is toegang tot die perseel gegee en toegelaat om geld ter waarde van R9 miljoen op te laai,” het Nkwalase gesê. Nkwalase het gesê die diefstal is eers later uitgevind toe die amptelike veiligheidsbeamptes daar opgedaag het om die geld op te laai. Enigiemand wat die man herken of inligting het wat die Valke in hul ondersoek kan bystaan, word versoek om Crime Stop by 08600 10111 te skakel. Alle inligting sal streng vertroulik hanteer word.